大雨呈同行諸公
作者：張孝祥
朝代：宋

paragraphs: 我船千斛初甚遲，上灘下灘風薄之。
百夫撐挽才得過，水淺舟大行無期。
同來賓客笑鈍滯，一葉自買如鳧鷖。
瞥波急槳亂藻荇，瞬息不見飈車馳。
忽然昨夜雷雨作，黑雲頹山風卷壑。
龍門春漲魚鱉亂，牛渚宵明鬼神惡。
篷翻纜斷泊不得，客只一身無處著。
長年絕叫客驚起，一浪先掀半船水。
囊衣漂盡到巾屢，一夜奔忙沙石裏。
我時甘寢殊不覺，但怪颼颼風到耳。
起來呼酒自勞苦，水滿凉生差可喜。
鄉來笑者今却悲，人生淹速那能知。
明朝轉柁我船快，喚客同船莫嫌隘。